**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**ÎN INTERVALUL 24.03.2023, ora 08.00 – 25.03.2023, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 25.03.2023, ora 07.00**

**RÂURI**

Debitele au fost în general staționare, exceptând cursurile mijlocii și inferioare ale Someșului, Crasnei, Barcăului, Crișurilor și Timișului, unde au fost în scădere.

Pe cursul mijlociu și inferior al Mureșului, cursul inferior al Bârzavei și pe cursul superior al Prutului, debitele au fost în creștere prin propagare.

Debitele se situează la valori sub mediile multianuale lunare, cu coeficienți moduli cuprinși între 30-80% din normalele lunare, mai mari (în jurul și peste mediile multianuale lunare) pe râurile din bazinele hidrografice: Vișeu, Someșul Mare, Someșul Mic, Crasna, Barcău, Crișul Repede, Mureș (exceptând Târnava Mare), Bega, Bârzava, Caraș, Suceava, Moldova, cursul mijlociu și inferior al Timișului, bazinele superioare ale Jiului, Argeșului, Ialomiței, cursul superior și mijlociu al Bistriței (afluent al Siretului) și mai mici (sub 30% din normalele lunare) pe râurile din bazinele hidrografice: Vedea, Tazlău, Bârlad, Jijia, pe unii afluenți din bazinul mijlociu și inferior al Oltului și pe râurile din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE**.

Debitele vor fi în creștere datorită precipitațiilor prognozate și cedării apei din stratul de zăpadă pe râurile din bazinele: Vișeu, Iza, Tur, bazinele superioare ale Someșului, Crasnei, Barcăului, Crișurilor și doar prin propagare pe cursul mijlociu și inferior al Mureșului și pe cursul superior al Prutului. Pe celelalte râuri, debitele vor fi relativ staționare.

Sunt posibile creșteri de niveluri și debite și pe unele râuri mici din nordul, vestul și centrul țării datorită precipitațiilor prognozate.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

Debitul la intrarea în țară (secțiunea Baziaș) în intervalul 24.03.2023 – 25.03.2023 a fost în scădere, având valoarea de 6500 m3/s, sub media multianuală a lunii martie (6700 m3/s).

În aval de Porțile de Fier debitele au fost în scădere.

Debitul la intrarea în țară (secțiunea Baziaș) va fi în scădere (6300 m3/s).

În aval de Porțile de Fier debitele vor fi în scădere.

**2.** **Situația meteorologică în intervalul 24.03.2023, ora 08.00 – 25.03.2023, ora 06.00**

**ÎN ŢARĂ**

Vremea a fost predominant frumoasă și în continuare deosebit de caldă pentru ultima decadă a lunii martie în aproape toată țara, cu valori termice în creștere ce s-au situat în medie cu 8...11 grade peste mediile multianuale; astfel, cele maxime s-au încadrat între 11 grade la Sulina și 25 de grade la Moldova Nouă. Cerul a fost variabil la senin, pe alocuri cu slabe dezvoltări noroase convective după-amiaza îndeosebi în zonele montane și submontane și cu înnorări temporare noaptea în nordul și în vestul țării unde cu totul izolat a plouat slab. Vântul a suflat slab și moderat, cu intensificări spre sfârșitul intervalului în zona Munților Apuseni. Este în continuare strat de zăpadă, în ușoară diminuare, local în zona montană înaltă și aseară la ora 20 măsura -*în platformele stațiilor meteorologice-* până la 188 cm în Munții Făgăraș, la peste 2000 m. La ora 06 se înregistrau valori termice cuprinse între -1 grad la Miercurea Ciuc și 14 grade la Zalău și Ocna Șugatag. În a doua parte a nopții, izolat s-a format ceață și brumă în depresiunile din estul Transilvaniei.

*Observație: de ieri de la ora 06 a fost în vigoare 1 atenționare cod galben pentru fenomene meteorologice periculoase imediate emisă de către SRPV Cluj-Napoca.*

**LA BUCUREŞTI**

Vremea a fost frumoasă și a continuat să se încălzească, astfel că valorile termice diurne s-au situat cu 8...9 grade peste cele normale la această dată, maxima fiind de 21 de grade la Afumați și 22 de grade la Filaret și Băneasa. Cerul a fost variabil la senin, iar vântul a suflat slab până la moderat. La ora 06 se înregistrau 2 grade la stația meteo Băneasa, 5 grade la Afumați și 7 grade la Filaret.

**3. Prognoza meteorologică în intervalul 25.03.2023, ora 08.00–26.03.2023, ora 08.00**

**ÎN ŢARĂ**

În vestul, nordul și centrul țării, valorile termice vor fi în scădere și vor deveni în general apropiate de cele normale pentru această dată, cerul va avea înnorări, iar aria ploilor va fi în extindere. În sudul și în estul teritoriului, vremea se va menține deosebit de caldă pentru ultima decadă a lunii martie (cu excepția litoralului, unde vremea va fi răcoroasă), cerul va fi variabil, cu înnorări temporare și, mai ales seara și noaptea, va ploua local. Ploile vor avea și caracter de aversă și pe arii restrânse se vor semnala descărcări electrice. La munte, la altitudini mari, în a doua parte a intervalului vor fi și ninsori, lapoviță și măzăriche. Izolat cantitățile de apă vor depăși 15...20 l/mp și vor fi condiții de grindină. Vântul va sufla slab și moderat, cu intensificări pe crestele montane unde rafalele vor depăși 70...80 km/h, dar local și temporar, cu viteze mult mai mici, și în zonele joase de relief. Temperaturile maxime se vor încadra între 11...13 grade în Maramureș, în Dealurile Crișanei și pe litoral și în jurul a 23 de grade în Muntenia, Moldova și izolat în Oltenia; minimele termice vor fi cuprinse în general între 4 și 10 grade. În orele dimineții, izolat va fi ceață.

**LA BUCUREŞTI**

Vremea va fi cu mult mai caldă decât în mod obișnuit pentru ultima decadă a lunii martie, astfel că temperatura maximă va fi de 22...23 de grade (cu 8...9 grade peste media multianuală a datei). Cerul va fi variabil cu înnorări temporare, iar în orele serii și ale nopții, probabilitatea pentru ploi slabe de scurtă durată va fi în creștere. Vântul va sufla în general moderat. Minima termică a nopții va fi de 8...10 grade.

1. ***CALITATEA APELOR***

Nu s-au înregistrat evenimente deosebite.

1. ***ALIMENTĂRI CU APĂ***

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosinta: S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii. Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura, la folosintele:

\* S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin incetarea livrarii apei din sursa r. Miletin - ac.Halceni.

 \* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

 \* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

Se mentine situatia de restrictii in alimentarea cu apa pentru piscicultura prin reducerea debitului la sursa r. Ezareni - ac. Ezareni, corespunzator treptei III, incepand cu data de 01.09.2022, pentru Statiunea de Cercetare Dezvoltare pentru Acvacultura si Ecologie Acvatica Horpaz.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, astfel: S.C. AQUAVAS S.A. VASLUI – Sucursala Vaslui din acumularea Solesti și A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești.
1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate în data de 23.03.2023 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

***A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: IS-2 și IS-5.*** Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului și vegetației**

***Administrația Rezervației Biosferei Delta Dunării*** informează că incendiul izbucnit în data de 21.03.2023, ora 15.00, în zona Districtului Ecologic Sulina-Crișan, comuna Crișan, județul Tulcea, s-a stins de la sine în aceeași zi, ora 20.00. A ars stuf pe o suprafață de cca 30 ha vegetație uscată (stuf și papură), fără a fi afectate obiectivele economice din împrejurimi. Nu s-au observat mortalități la păsări sălbatice și mamifere. Nu se cunosc cauzele declanșatoare.

***Direcția Silvică Vrancea*** informează despre producerea, în 23.03.2023, ora 15.45, unui incendiu care afectat 1.5 ha litieră pe raza OS Panciu-Valea Caregnei, localitatea Fitionești, județul Vrancea. Incendiul a fost stins în aceeași zi, la ora 19.30 prin intervenția a 5 silvicultori, 11 pompieri, 4 polițiști, 2 jandarmi si 8 cetățeni. Nu se cunosc cauzele declanșatoare.

***Direcția Silvică Bacău*** informează telefonic despre producerea, în 23.03.2023, ora 07.30, unui incendiu care afectat 0,25 ha litieră pe raza OS Zeletin, UP 3 Colonești, localitatea Răchitoasa, județul Bacău, într-un fond forestier de stat. Incendiul a fost stins în aceeași zi, la ora 19.00 prin intervenția a 4 silvicultori și 7 cetățeni. Cauza: incendierea vegetației învecinate.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

DIRECȚIA COMUNICARE